6.4.2022 г.
BG
Официален вестник на Европейския съюз
C 152/57
1.9.
ОССЕ e основен стълб на общоевропейската архитектура на сигурността и в тази си роля следва да бъде укрепена за диалога с Русия.
Проектът „Северен поток II“ трябва да бъде замразен, докато Русия продължава да нарушава международното право в Украйна, тъй като в противен случай Москва ще получи допълнителни средства за упражняване на натиск по отношение на източноевропейските държави. 1.10.
Европейската архитектура на сигурността трябва да бъде укрепена заедно с НАТО; в рамките на НАТО следва да бъде проведен и диалог за ценностите. 1.11.
Необходимо е да се засили още повече трансатлантическото сътрудничество с гражданското общество.
Особено важен е съвместният диалог, който ЕИСК гарантира в ЕС, относно правата на гражданите, устойчивостта спрямо дезинформация, свободата на медиите, опазването на климата, социалните права и защитата на потребителите и подкрепата за демокрацията.
В дългосрочен план трансатлантическото партньорство може да се трансформира в трансатлантическа интеграция. 2.
Върховенство на закона и свободен световен ред 2.1.
ЕИСК отбелязва, че съществува неразривна връзка между свободния световен ред и принципите на правовата държава в него.
Ако участниците, управлявани съгласно принципите на демокрацията и правовата държава, не са достатъчно действени по отношение на участниците с авторитарно или тоталитарно устройство, свободният световен ред няма да може да бъде запазен.
И обратно, ако меркантилизмът и протекционизмът заемат мястото на основаната на правила свободна търговия, силите, които поставят под съмнение либералната демокрация, основана на принципите на правовата държава, ще наберат скорост и на национално равнище. 2.2.
ЕИСК счита, че един свободен световен ред е необходимо предварително условие за основана на правила, справедлива и устойчива търговия, постигането на целите в областта на климата съгласно Парижкото споразумение и на целите на ООН за устойчиво развитие в областта на социалната справедливост, равните възможности, равенството между половете и недискриминацията.
Световен ред, основан на правото на по-силния, на изолационизъм, стремежи за самодостатъчност и основани на йерархия на силите търговски отношения, не може нито да култивира или укрепи креативно и иновативно предприемачество, генериращо устойчив икономически успех, нито да реализира амбициозни цели в областта на околната среда и социалната политика. 2.3.
Поради това ЕИСК подкрепя укрепването на основните правила за сътрудничество между държавите чрез ООН и нейните агенции и приветства идеята за създаване на алианс на всички демокрации, тъй като единствено благодарение на демократичното влияние на САЩ след Втората световна война въобще стана възможно създаването на международните институции и само с отворени към света и демократични САЩ те имат и бъдеще. 2.4.
ЕИСК отбелязва със самокритичност, че след края на Студената война не само европейската политика, но и организираното гражданско общество в Европа твърде дълго считаха, че утвърдените универсални ценности на демокрацията и върховенството на закона са гарантирани в дългосрочен план.
В света обаче има силни участници, които, въпреки че са обвързани с тези ценности съгласно международното право, на практика ги пренебрегват в основата им.
Запазването на собствения ред, основан на ценности, не е даденост. 2.5.
Ценностите, които ръководят държавите и съюзите от държави, основани на принципите на демокрацията и правовата държава, определят облика на многостранния ред, който ЕС продължава да отстоява, макар и с все още ограничен собствен капацитет в тази област.
Тези ценности се коренят в отделянето на светската от духовната власт, Магна харта, Habeas corpus и Всеобщата декларация за правата на човека, провъзгласена от Общото събрание на ООН.
Те са от първостепенно значение за либералната демокрация и върховенството на закона.
ЕС и САЩ и приятелски настроените към тях либерални демокрации споделят тези ценности.
В Общата декларация за правата на човека на Организацията на обединените нации в нейния член 30 изрично се заявява: „Нищо в тази Декларация не може да бъде тълкувано като предоставящо право на дадена държава, група или лице да се занимават с каквато и да е дейност или да извършват действия, насочени към унищожаване на правата и свободите, провъзгласени в нея.“ 2.6.
Общото между либералните демокрации е фактът, че тяхното съществуване е неразривно свързано с плуралистично, независимо и жизнено гражданско общество. 3.
Значението на трансатлантическите отношения за мястото на Европа в света 3.1.
Геополитическите промени през последните две десетилетия накърниха сериозно свободния световен ред и отслабиха силно ключови международни организации.
Доминиращите сили зад това развитие бяха все по-агресивният господстващ елит на Китайската народна република и опасно нарастващият изолационизъм на САЩ. 3.2.
Като се имат предвид обаче обществените напрежения в страната и глобалното измерение на предизвикателството, САЩ не могат да се справят сами със задачата да запазят свободния световен ред.
Населението на САЩ гледа на скъпите военни операции в отдалечени части на света с голям скептицизъм.
Афганистан демонстрира по брутален начин спешната необходимост от нова, надеждна стратегия на либералните демокрации и, за да се облекчат САЩ, от по-голяма европейска ангажираност.
Това не трябва да се свежда до военен капацитет, но и без него не може.